Aγαπητοί γονείς,

Θα θέλαμε να σας ενημερώσουμε ότι σύμφωνα με την παρ. 4 του άρθρου 6, του ΠΔ 79/2017 (Α 109) όπως τροποποιήθηκε με την παρ. 1 του άρθρου 44 του ν. 4777/2021 (Α 25), οι αιτήσεις εγγραφών στα δημόσια Νηπιαγωγεία Γενικής Παιδείας για το σχολικό έτος 2022-2023 θα πραγματοποιηθούν από **1 έως 20 Μαρτίου 2022.**

Συγκεκριμένα οι αιτήσεις εγγραφών γίνονται με **Ηλεκτρονική Αίτηση Εγγραφής**, την οποία υποβάλλουν οι γονείς/κηδεμόνες μέσω της ηλεκτρονικής πλατφόρμας του Υπουργείου Ψηφιακής Διακυβέρνησης στην ηλεκτρονική διεύθυνση: <https://proti-eggrafi.services.gov.gr/>.

Στα Νηπιαγωγεία, για το σχολικό έτος 2022-2023 εγγράφονται μαθητές/τριες που την 31η Δεκεμβρίου του έτους εγγραφής συμπληρώνουν την ηλικία των τεσσάρων (4) ετών, δηλαδή μαθητές/τριες γεννημένοι/ες το 2017 και το 2018 .

Στην ηλεκτρονική αίτηση εγγραφής οι γονείς συμπληρώνουν :

α ) **τα στοιχεία του νηπίου/προνηπίου** για το οποίο αιτούνται την εγγραφή

β) **τη διεύθυνση μόνιμης κατοικίας τους**, την οποία τεκμηριώνουν αναρτώντας σε ψηφιακή μορφή εγγράφου σχετικό αποδεικτικό, όπως λογαριασμό ΔΕΚΟ, μισθωτήριο συμβόλαιο, ή άλλο δημόσιο πρόσφατο έγγραφο **από το οποίο να προκύπτει ρητά η διεύθυνση κατοικίας,**

γ) **το ονοματεπώνυμο άλλου/λων τέκνου/ων**, που φοιτά/-τούν στην ίδια ή σε συστεγαζόμενη σχολική μονάδα, εφόσον υπάρχει/χουν και για το/τα οποίο/α θα χρειαστεί να προσκομίσουν Βεβαίωση Φοίτησης από τον/την Διευθυντή/ρια της συστεγαζόμενης σχολικής μονάδας,

δ) **εάν επιθυμούν τη φοίτηση του νηπίου/προνηπίου στο Προαιρετικό Ολοήμερο πρόγραμμα ή/και στο Τμήμα Πρόωρης Υποδοχής,**

ε) **τα στοιχεία των συνοδών των νηπίων/προνηπίων** κατά την προσέλευση και αποχώρηση τους από τη σχολική μονάδα ενώ παράλληλα επιλέγουν τη δήλωση: «Υποβάλλοντας αυτή την αίτηση, αναλαμβάνω την ευθύνη για την ασφαλή προσέλευση και αποχώρηση του νηπίου/προνηπίου».

**Παραστατικά** που θα απαιτηθεί να προσκομίσουν κατά την επίσκεψή τους στη σχολική μονάδα, πέρα από τα (γ) και (δ), περιλαμβάνονται τα εξής :

**α)** **Ατομικό Δελτίο Υγείας Μαθητή**, σύμφωνα με τη με αρ. πρωτ. Φ.6/1094/80261/Δ1/20-5-2015 εγκύκλιο (Α.Δ.Υ.Μ.)

**β)** **Βιβλιάριο Εμβολίων του/της μαθητή/τριας**, ή προσκόμιση άλλου στοιχείου, από το οποίο αποδεικνύεται ότι έγιναν τα εμβόλια που προβλέπονται και είναι ενταγμένα στο Εθνικό Πρόγραμμα Εμβολιασμών. (παρ. 4, του άρθρου 6 του Π.Δ 79/2017 (Α 109), όπως τροποποιήθηκε με την παρ. 4 α του άρθρου 44 του ν.4777/2021 (Α 25). 5

**γ)** **Γνωμάτευση από ΚΕ.ΔΑ.ΣΥ**, εφόσον υπάρχει, σε περιπτώσεις μαθητών/τριών με αναπηρία ή ειδικές εκπαιδευτικές ανάγκες. Επισημαίνεται ότι η γνωμάτευση αυτή δεν αποτελεί προϋπόθεση εγγραφής του μαθητή/τριας στο Νηπιαγωγείο, διευκολύνει όμως την οργάνωση για την υποστήριξη μαθητών με ΕΕΑ.

Συγκεκριμένα για το 5ο Νηπιαγωγείο Χολαργού, οι εγγραφές για το σχολικό έτος 2022 - 2023 θα πραγματοποιούνται από **Δευτέρα έως και Παρασκευή από τις 13:00 - 14:00 μ.μ.**

**Για την προσέλευσή σας στο 5ο Νηπιαγωγείο Χολαργού θα πρέπει να επιδείξετε αρνητικό αποτέλεσμα ( το τελευταίο 48ωρο ) ταχείας δοκιμασίας ανίχνευσης αντιγόνου ( rapid test ) για ανεμβολίαστους, ενώ για εμβολιασμένους ή νοσήσαντες το τελευταίο 3μηνο απαιτείται αρνητικό αποτέλεσμα αυτοδιαγνωστικού ελέγχου ( self test ) και δήλωση του αποτελέσματος στην ιστοσελίδα : www.edupass.gov.gr**

Θα θέλαμε να εφιστήσουμε την προσοχή σας στην αυστηρή τήρηση των μέτρων προστασίας κατά την προσέλευσή σας στον χώρο του Νηπιαγωγείου, τουτέστιν **υποχρεωτική χρήση μάσκας**, ένας γονέας/κηδεμόνας για κάθε εγγραφή και σε περίπτωση αδιαθεσίας, τηλεφωνική επικοινωνία με την Προϊσταμένη του 5ου Νηπιαγωγείου Χολαργού για ενημέρωση και διευθέτηση της εγγραφής**.**

**Με εκτίμηση,**

**Η Προισταμένη του 5ου Νηπιαγωγείου Χολαργού**